3 Le fa go ntse jalo, fa letsatsi la Modimo la boikhutso le sena go simologa go ne ga nna le masetlapelo. Satane, yo e neng e le morwa wa Modimo wa moengele, o ne a itira modimo. O ne a bua maaka a ntlha mme a tsietsa Efa gore a se ka a ikobela Jehofa. (1 Tim. 2:14) Efa ene o ne a dira gore monna wa gagwe le ene a tsuologe. (Gen. 3:1-6) Tota le mo nakong eo e e thata go gaisa mo hisitoring ya lobopo lotlhe fa go ne go belaelwa gore Modimo o a ikanyega, Jehofa ga a ka a bona botlhokwa jwa go dira maikano e le go tlhomamisa gore maikaelelo a gagwe a sa ntse a tla diragala. Go na le moo, Modimo o ne a dira tsholofetso e e neng e tla tlhaloganngwa ka nako ya gagwe, o ne a bua gore botsuolodi joo bo ne bo tla fedisiwa jang: “Ke tla tsenya bobaba fa gare ga gago [Satane] le mosadi le fa gare ga losika lwa gago le losika lwa gagwe. O [Losika lo lo solofeditsweng] tla go gobatsa mo tlhogong mme wena o tla mo gobatsa mo seretheng.”—Gen. 3:15; Tshen. 12:9.